Պտտվող մանրակերտերով ձու

«Պտտվող մանրակերտերով ձու» (ռուս.՝ Яйцо с вращающимися миниатюрами), ոսկերչական ձու, որը դարձավ Ֆաբերժեի 52 զատկական ձվերից մեկը՝ պատրաստված Կարլ Ֆաբերժեի ընկերությունում Ռուսաստանի կայսերական ընտանիքի համար։ Այն ստեղծվել է 1896 թվականին Նիկոլայ II կայսեր պատվերով։ Ոսկերչական ձուն Նիկոլայը նվիրել է կնոջը՝ Ալեքսանդրա Ֆեոդորովնային։
Այսօր ոսկերչական ձուն պահպանվում և ցուցադրվում է Վիրջինիայի կերպարվեստի թանգարանում (Ռիչմոնդ, Վիրջինիա, ԱՄՆ)։


== Դիզայն ==
Այս ձուն պատրաստվել է Ֆաբերժեի ընկերությունում վարպետ Միխայիլ Պերխինի և մանրանկարիչ Յոհանես Զենգրաֆի կողմից։ Ձվի արտաքին շերտը պատրաստված է լեռնային բյուրեղապակուց։ Երկու մասերն իրար են միանում բարակ ոսկյա շերտով, որը պատված է զմրուխտե կանաչ էմալով, իսկ վերջինիս վրա էլ ագուցված են ադամանդներ։ Ոսկերչական ձվի գագաթը պսակված է 27 կարատանոց սիբիրական զմրուխտով, որը տեղադրված է ոսկե տակդիրի վրա՝ զմրուխտե կանաչ էմալով պատված։ Այս կաբոշային զմրուխտը համարվում է ամենախոշոր թանկարժեք քարերից մեկը, որն օգտագործվել է Ֆաբերժեի կողմից կայսերական ձվեր պատրաստելիս։ Ձվի տակդիրը նույնպես լեռնային բյուրեղապակուց է պատրաստված։ Դրա վրա երկու ոլորտաձև ոսկյա հատվածներ են՝ նկարազարդված էմալով և ադամանդներով եզրավորված։ Դրանք զարդարված են նաև թագուհու միացագրերով։ Յուրաքանչյուր միացագիր պսակված է ադամանդե թագով։


== Անակնկալ ==
Ձվի ներսում տեղադրված է ուղղաձիգ ոսկյա սռնի, որի վրա տեղադրված են տասներկու մանրանկար։ Դրանցում պատկերված են զանազան դղյակներ և արքայական կեցավայրեր, որոնք նախատեսված են եղել երիտասարդ կայսրուհու համար։ Դրանցից յուրաքանչյուրը Նիկոլայի և Ալեքսանդրայի համար հիշարժան վայրեր են։
Երբ ձվի ամենավերևում տեղադրված զմրուխտը սեղմում են, գործի է դրվում հատուկ մեխանիզմը, որը պտտում է մանրանկարները։ Ձվի մեջ տեղադրված կեռիկն իջնում է ներքև և թերթում է մանրանկարները, ինչպես գրքի էջերը, որի շնորհիվ տեսանելի են դառնում բոլոր մանրանկարները միաժամանակ։ Յուրաքանչյուր մանրանկար ունի ոսկյա շրջանակ՝ պսակված զմրուխտով։ Շրջանակներն էլ իրենց հերթին ամրացված են ոսկյա սռնուն։
Մանրանկարներում պատկերված են՝

Նոր պալատ, Պոտսդամ, Գերմանիա՝ թագուհու ծննդավայր։
Կրանիխշտայն, Հեսսեն՝ թագուհու ամառային ամենասիրելի նստավայրը երիտասարդ տարիներին։
Բալմորալ ամրոց, Շոտլանդիա. այստեղ է մանկությունն անցկացրել Ալեքսանդրան իր տատիկի՝ Վիկտորիայի մոտ։
Հին ամրոց, Դարմշտադտ՝ Ալեքսանդրայի հոր՝ Լյուդվիգ IV-ի պաշտոնական նստավայրը։
Վոլֆսգարտեն դղյակ, Հեսսեն՝ Ալեքսանդրայի մանկության որսորդական տունը։
Վինձոր ամրոց, Լոնդոնի շրջակայք՝ Վիկտորիա թագուհու նստավայրը, որտեղ անցել է Ալեքսանդրայի մանկությունը։
Էրենբուրգ ամրոց, Քոբուրգ՝ Ալեքսանդրայի և Նիկոլայի առաջին հանդիպման վայրը։
Ռոզենաու ամրոց, Քոբուրգ՝ պսակադրության հաջորդող օրվա առաջին այցելության վայրը։
Օսբորն հաուս, Ուայթ կղզի՝ Ալեքսանդրայի և Նիկոլայի ամուսնությունից հետո այցելված վայր։
Ձմեռային պալատ, Սանկտ Պետերբուրգ՝ Նիկոլայի և Ալեքսանդրայի պսակադրության վայրը։
Անիչկովների պալատ, Սանկտ Պետերբուրգ՝ Մարիա Ֆեոդորովնայի նստավայրը, որտեղ Ալեքսանդրան անցկացրել է Ռուսաստանում ապրելու առաջին տարին։
Ալեքսանդրովի պալատ, Ցարսկոյե Սելո՝ կայսերական ընտանիքի սիրելի ձմեռային նստավայրը


== Պատմություն ==
Նիկոլայ II կայսրը ձուն նվիրել է կնոջը 1896 թվականի մարտի 24-ին։
1909 թվականին ձուն գտնվել է կայսրուհու Ձմեռային պալատի ուսումնական սենյակում։ 1917 թվականի Ռուսական հեղափոխության ժամանակ հեղափոխականները հափշտակեցին կայսերական ձվերի հավաքածուն և ուղարկեցին Կրեմլի զինապալատ։
1930 թվականին ԽՍՀՄ-ը ձուն վաճառում է Նյու Յորքի Վիկտոր Համմերի պատկերասրահին 8000 ռուբլով կամ մոտ 4000 ԱՄՆ դոլարով։ 1945 թվականին ձուն գնում է General Motors ընկերության տնօրենի կինը՝ Լիլիան Թոմաս Պրատը։ Նրա մահից հետո, 1947 թվականին ձուն փոխանցվում է Վիրջինիայի կերպարվեստի թանգարանին։ Այն ցայսօր էլ գտնվում է այդտեղ։


== Տես նաև ==
Ֆաբերժեի ձվեր


== Ծանոթագրություններ ==


== Արտաքին հղումներ ==
Virginia Museum of Fine Arts description Archived 2014-07-07 at the Wayback Machine.
Պտտվող մանրակերտերով ձուն